67 SA’ners sterf in Nigerië by TB Joshua-gebouDie gebou wat ineengestort het Foto: Channel NewsAsia Altesaam 67 Suid-Afrikaners is dood nadat ŉ gebou in Nigerië ineengestort het, het pres. Jacob Zuma Dinsdagaand in ŉ verklaring gesê. Talle persone is beseer toe ŉ gastehuis by die Synagogue Church of All Nations Vrydag in dié land ineengestort het. “Dit is ŉ baie moeilike tyd vir Suid-Afrika,” het Zuma gesê. “Nog nooit in ons onlangse geskiedenis is soveel van ons land se burgers in een voorval in die buiteland oorlede nie. Ons dink aan die familie, vriende en kollegas wat hul geliefdes in hierdie tragedie verloor het.” Zuma sê hy het verskeie staatsdepartemente opdrag gegee om seker te maak dat die familielede van die oorledenes na Nigerië geneem word om hul geliefdes se liggame uit te ken. Die regering sal ook seker maak dat die liggame so gou as moontlik na Suid-Afrika teruggebring word. Hy het ook sy meegevoel met Nigerië en alle ander lande betuig wat deur hierdie tragedie geraak word. Ibrahim Farinloye, woordvoerder vir die nasionale noodbestuuragentskap (NEMA), het Dinsdagmiddag nog aan AFP gesê die algehele dodetal staan op 62 en 133 mense is gered. Hy het ook vroeër gesê ‘n vrou het Dinsdagoggend, vier dae ná die gebou ineengestort het, uit die puin gestap. Sy het glo slegs ‘n gebreekte gewrig opgedoen. Die gastehuis het uitlanders, wat aanhangers is van die gewilde televangelis TB Joshua, ook bekend as “Die Profeet”, gehuisves. TB Joshua was ook by dié sinagoge betrokke. Mense van dwarsoor die wêreld stroom na sy netwerk van kerke en sy televisiestasie in die hoop om ‘n wonderwerk of profesie te ontvang. Volgens Joshua is ‘n vliegtuig, wat te laag gevlieg het, verantwoordelik vir die ramp. Sekuriteitsbeeldmateriaal wat vrygestel is, wys glo hoe ‘n vliegtuig voor die ineenstorting vier keer baie laag oor die gastehuis vlieg. Ikotun is wes van Lagos se internasionale lughawe geleë.